བོད་ལ་ཚེ་ཐར་གྱི་ཆོ་ག་བྱུང་བ་དེ་སངས་རྒྱས་ཆོས་ལུགས་བོད་དུ་དར་ཁྱབ་བྱུང་བ་དང་འབྲེལ་བ་ཆེན་པོ་ཡོད་པར་སེམས་ཤིང་།དེ་མིན་ཚེ་བླུ་ནི་བོད་མིའི་ཡ་ཐོག་གི་བླ་ཡི་བསམ་བློ་ལས་བྱུང་བར་སེམས་ཏེ།བོད་ཀྱི་གདོད་མའི་རིག་གནས་ཀྱི་ནང་དུ།བླའི་བསམ་བློའི་ཤུགས་རྐྱེན་ཅུང་ཆེ་སྟེ།སྤྱི་སྒེར་གང་ཞིག་ཡིན་ཀྱང་བླ་རི།བླ་མཚོ།བླ་བྲག་སོགས་རང་ཉིད་ཀྱི་དར་རྒུད་ཅི་ལྟ་ཇི་ལྟར་ཡིན་པའི་རྣམ་པ་དེ་རི་དང་མཚེའུ་གང་རང་ལས་མངོན་ཐུབ་པར་སེམས་པས།དེ་ལ་བླ་གནས་པའི་རི་དང་མཚོ་ཞེས་བརྗོད་ལ།དེའི་ཚེ་ཐག་རིང་བའི་ཆེད་དམ་རང་གིས་དེ་ལ་སྐྱབས་བཅོལ་བ་དང་།རང་གི་དགོས་འདོད་གང་རུང་སྐོང་བའི་ཆེད་དུ་སྲོག་ཆགས་གང་རུང་དང་།སྐྱེ་དངོས་གང་རུང་ཚེ་བླུར་གཏོང་བའི་རིག་གནས་ཀྱི་རྣམ་པ་འདི་ཆགས་པར་སེམས།དེ་མིན་མིའི་ནད་གདོན་བར་ཆད་སོགས་སེལ་བའི་ཆེད་དུ་སྲོག་ཆགས་ཚེ་ཐར་དུ་བཏང་ནས་ཡུལ་ལྷར་འབུལ་བའམ་སྲོག་ཐར་བར་བྱེད་པའི་སྲོལ་ཞིག་ཀྱང་ཡོད་པ་རེད།